钦定古今图书集成/明伦汇编/氏族典/第573卷 > 完颜可喜
## 钦定古今图书集成/明伦汇编/氏族典/第573卷 > 完颜可喜

按《金史卫王宗强传》：“宗强子可喜，累官唐括部族节
度使，降忻州刺史，海陵遣使杀之。可喜闻世宗即位，
即弃州来归，与其兄归化州刺史阿邻会于中都，除
兵部尚书。可喜材武过人，狠戾好乱，自以太祖孙，颇
有异志。大定二年正月甲戌，上谒山陵，可喜中道称
疾而归。乙亥夜，召斡论惟忠、斡里朵璋、布辉会其家”
沃窟剌以兵赴之，璋曰：“今不得高松军，事不可成矣。”
可喜、璋、布辉乃擒斡论、惟忠、斡里朵、沃窟剌，诣有司
自首。既下诏狱，可喜不肯自言其始谋，及与斡论面
质，然后款伏。上念兄弟少，太祖孙惟数人在，恻然伤
之。诏罪止可喜一身，其兄弟子孙皆不缘坐。